b"\n_START_ARTICLE_\nCastell de Palma\n_START_SECTION_\nDescripci\xc3\xb3 historicoart\xc3\xadstica\n_START_PARAGRAPH_\nPresenta una  construcci\xc3\xb3 isl\xc3\xa0mica, que unit als vestigis trobats en el seu empla\xc3\xa7ament, refor\xc3\xa7a la tesi de l\xe2\x80\x99exist\xc3\xa8ncia aqu\xc3\xad amb anterioritat d\xe2\x80\x99un assentament fortificat ib\xc3\xa8ric, ocupat posteriorment pels romans. Durant l'\xc3\xa8poca musulmana el castell tindria una estructura molt simple, servint simplement de refugi a la poblaci\xc3\xb3 de les alqueries circumdants i al seu bestiar. Despr\xc3\xa9s de la reconquesta i de  la rendici\xc3\xb3 del Castell de Bair\xc3\xa9n a Jaume I d\xe2\x80\x99Arag\xc3\xb3, en 1239, en compensaci\xc3\xb3 pels serveis prestats, es van lliurar tamb\xc3\xa9 els castells de la comarca dependents d'aquell, entre ells el de Palma (que el va concedir a Arnau de Roman\xc3\xad, junt amb la resta de la Vila de Palma). Amb l'ocupaci\xc3\xb3 cristiana es tornaria a fortificar  i ampliar amb depend\xc3\xa8ncies m\xc3\xa9s complexes. El 1346 Jaume II d\xe2\x80\x99Arag\xc3\xb3,  va fer donaci\xc3\xb3 del castell a l'infant Pere, amb una cl\xc3\xa0usula per la qual, en cas de no tenir descend\xc3\xa8ncia directa i masculina, la jurisdicci\xc3\xb3 tornaria a la corona, cosa que va passar pr\xc3\xa0cticament un segle despr\xc3\xa9s. D'aquesta manera passaria a mans d'Alfons el Magn\xc3\xa0nim. Posteriorment passaria als Pr\xc3\xb2ixita i finalment als Montcada._NEWLINE_La fortalesa consta de dos recintes emmurallats, de forma rectangular. L'inferior(de m\xc3\xa9s de mil metres quadrats d\xe2\x80\x99extensi\xc3\xb3),  es va construir en t\xc3\xa0pia adaptant-se a l'orografia del terreny i delimitava l'albacar, no tenint construccions interiors. A l'angle nord-oest hi havia el recinte superior, el sobir\xc3\xa0, amb una superf\xc3\xadcie   de quasi 600 metres;m\xc3\xa9s complex i refor\xc3\xa7at per almenys dues torres, una circular de ma\xc3\xa7oneria i una altra quadrangular de t\xc3\xa0pia, que defensava l'\xc3\xbanic acc\xc3\xa9s a aquesta part del castell. Entre ambdues encara es poden veure restes d'un aljub._NEWLINE_Durant el segle XI la seva estructura era m\xc3\xa9s simple del que ara coneixem, ja que tenia com a funci\xc3\xb3 servir de refugi a les poblacions del voltant."